La plataforma Somescola ha denunciat aquest divendres els ''atacs infundats'' contra docents catalans per la via penal, com el cas dels 9 professors de l'IES EL Palau de Sant Andreu de la Barca, denunciats per un presumpte delicte d'oli. Somescola considera que s'està donant una campanya política en contra el model d'escola catalana, democràtica i cohesionadora. Des de la plataforma, que agrupa més de 50 entitats del món educatiu, social i cultural de Catalunya, es recorda que els docents compleixen la seva funció educativa i es lamenta que els qui l'ataquen i impulsen denúncies anònimes contra els professionals de l'educació ''minen irresponsablement els fonaments de la democràcia''.  Per Somescola, són actituds que ''apunten a les pràctiques de règims autoritaris'' en què es decidien ''de què es pot parlar en públic i de què no''. Per això, fan una crida al conjunt de la ciutadania a lluitar contra el ''relat fals'' que volen generar els atacs i les denúncies infundades.  Des de Somescola estan convençuts que l'objectiu de les denúncies és anul·lar la funció de l'escola catalana de desenvolupar valors de la democràcia i llibertat personal i promoure els drets humans, la igualtat de gènere, la no-violència i la resolució pacífica de conflictes. Per això, defensa la necessitat de tractar a les aules esdeveniments de la realitat com ara els fets de l'1-O i ho compara amb el tractament que es pot fer d'altres esdeveniments com ara els atemptats de Barcelona i Cambrils o la sentència de 'La Manada'. Des de Somescola es defensen les activitats que promouen el pluralisme, el pensament crític i el criteri propi dels infants i joves, sempre respectant les creences i els valors personals i familiars.

Summary: Somescola denuncia els ''atacs infundats'' contra docents catalans


Els veïns de Fogars de la Selva i de la urbanització Niàgara Park de Tordera podran tornar a beure i cuinar amb aigua de l'aixeta a partir de dimecres. Des del divendres, tenien prohibit consumir-la perquè les darreres analítiques havien detectat un nivell massa alt d'antimoni. Aquest dimarts, el consistori de Fogars ha començat a repartir aigua embotellada gratuïta als veïns. Un servei que podrà deixar de donar demà, quan es preveu que s'aixequi la restricció. Segons ha explicat l'alcalde, Josep Vilà, han analitzat l'aigua d'un pou nou construït a l'estiu i els nivells d'antimoni són baixos. Per això, en les properes hores netejaran tota la xarxa i començaran a captar l'aigua des d'aquest punt.

Summary: Els veïns de Fogars de la Selva i de Niàgara Park podran tornar a beure de l'aixeta a partir de dimecres


La presidenta de la Comunitat de Madrid, Isabel Díaz Ayuso, ha insistit que Madrid "no es pot tancar" perquè "s'està arruïnant". En una entrevista a Antena 3, la presidenta de la comunitat ha acusat el Ministeri de Sanitat de canviar els seus criteris per demanar el confinament "per motius polítics". Per la seva banda, en una entrevista a La Sexta el ministre de Sanitat, Salvador Illa, ha tornat a emplaçar la comunitat a "revisar" les seves mesures i ha assegurat que el criteri que se segueix és el mateix a tot l'Estat. Tot i això, ha alertat que a Madrid "no és té el virus controlat" i encara que no ha volgut entrar en detalls ha avisat que si no accepten les recomanacions "s'haurà d'actuar en conseqüència". Illa ha remarcat que hi ha "un escenari de cooperació" amb totes les comunitats i ha dit que a Madrid està "reforçada" per les seves particularitats, com l'alta densitat o l'alta ocupació d'hospitals i UCI. "No volem ni imposar ni tutelar, però tampoc podem avalar acríticament", ha dit, i ha afegit que pretenen "ajudar" la comunitat però "s'han de deixar". Illa ha confirmat que pretenen continuar els contactes amb la Comunitat però ha insistit que "com més es tardi a actuar, serà pitjor", i ha demanat "determinació". El ministre també ha defensat els criteris de Sanitat, que ha afirmat que estan basats en criteris científics i tècnics i ha posat en valor "l'experiència acumulada" que assegura que tenen. Trencament "unilateral" de la unitat Ayuso, per la seva banda, ha criticat que el dilluns després de la seva reunió amb el president espanyol, Pedro Sánchez, l'executiu els donés suport i digués que les seves mesures eren "sensates" però que el divendres "es trenqués unilateralment la unitat". "El que necessitem ara és que ens facin confiança, la mateixa que hi havia la setmana passada; perquè ni ha canviat res, ni hem atacat políticament", s'ha queixat. Ayuso també ha criticat que el criteri del govern espanyol és "polític" i els ha retret que a Catalunya no actuessin de la mateixa manera ni a l'estiu ni ara. La presidenta de Madrid ha descartat la possibilitat de tancar la comunitat perquè mentre que ha dit que en la primera etapa de la crisi sanitària "va ser fàcil" ha assegurat que encara ara n'estan patint les conseqüències econòmiques. Ayuso ha dit que a Madrid tenen "un pla clar" que és conscienciar la ciutadania que un cop sàpiguen que estan contagiats han de fer quarantena a casa. "El que ens fa falta una llei de pandèmies", ha remarcat, ja que segons creu no es pot regular la situació perquè no hi ha una norma específica. Ayuso també ha reclamat PCR per a nodes de comunicació clau com l'aeroport de Barajas o les estacions d'AVE i Renfe i que es tingui en compte les particularitats de Madrid pel que fa a densitat i comunicació amb la resta de territoris. Restriccions per Nadal Paral·lelament, el ministre de Sanitat ha avançat que si persisteix la situació epidèmica que hi ha a dia d'avui es mantindran les restriccions per coronavirus durant les festes de Nadal. Illa ha demanat "no abaixar la guàrdia" perquè "cal tenir present que el virus és contagiós". D'altra banda, el ministre ha assegurat que a Espanya hi haurà vacunes i ha explicat que de moment s'han comprat set fórmules diferents per estar segurs que n'hi ha de diferents plataformes i tecnologies, ja que no se sap segur quina funcionarà. Una d'aquestes set, com a mínim, arribaria o al desembre o a principis d'any.

Summary: Ayuso insisteix que Madrid "no es pot tancar" perquè "s'està arruïnant" i diu que el criteri del govern "és polític"


"Aquells portaveus de grups polítics que posen en dubte el referèndum o el vinculen als pressupostos, que deixin de devaluar-lo perquè ja tenim el govern espanyol i altres formacions a Catalunya per llençar-lo a la paperera". Amb aquesta contundència, el portaveu del Secretariat Nacional de la CUP, Quim Arrufat, s'ha referit a les declaracions que la presidenta de la Diputació de Barcelona i alt càrrec del PDECAT, Mercè Conesa, ha fet on diu que potser no es podrà fer si la relació amb l'estat espanyol "acaba en paràlisi". Arrufat ha apel·lat a la defensa "sense fissures" d'un instrument que "és i serà de la gent per decidir el futur polític d'aquest país. Ho ha dit després que aquest dissabte s'hagi reunit el Consell Polític i el Grup d'Acció Parlamentària (GAP) a Tona (Osona). Durant el debat, s'ha fixat el 28 de gener com a data per decidir el sentit final del seu vot als pressupostos de la Generalitat. Es decidirà també durant una reunió entre el Consell Polític i el GAP. L'Ajuntament de Tona (Osona) ha estat l'indret on aquest dissabte la CUP ha reunit el Consell Polític (CP), que agrupa els representants de totes les assemblees territorials, i el Grup d'Acció Parlamentària (GAP) on hi ha representades les organitzacions de la Crida Constituent. L'objectiu de la trobada era debatre sobre la situació política del país i decidir els passos a seguir per treballar en el referèndum, el procés constituent i el rescat social.  Les bases de la formació han acordat que el 28 de gener serà el dia en què decidiran el seu vot als pressupostos de la Generalitat, tal com ha explicat el portaveu del seu Secretariat Nacional, Quim Arrufat, que ha destacat que es farà entre dues cites importants de l'activitat parlamentària, com és el debat per seccions dels pressupostos de l'any vinent el 16 de gener i l'aprovació final dels comptes. La decisió es prendrà durant una reunió entre el CP i el GAP.  Els tres criteris que més pesaran a l'hora de prendre la decisió final, és que el referèndum i el procés constituent tinguin totes les condicions tècniques, polítiques i pressupostàries necessàries perquè puguin tirar endavant i sobretot, i com a "ingredient imprescindible", que responguin a uns "mínims de rescat social" per al país.  Sobre aquest últim punt, Arrufat ha reclamat a ERC que "faci servir totes les seves sigles" i que "deixi de fer pedagogia d'uns pressupostos que no són socials ", ja que segons la formació "mantenen uns privilegis que no són exemplars i "no apuren els límits de l'autonomia". "Hi ha marge perquè siguin millors per respondre les necessitats del poble de Catalunya", ha afegit el portaveu del Secretariat Nacional.  Defensa "sense fissures" del referèndum Arrufat, que ha comparegut davant els mitjans acompanyat de la diputada Eulàlia Reguant, s'ha referit també a aquelles forces polítiques que posen en dubte la celebració del referèndum i molt especialment a la presidenta de la Diputació de Barcelona i alt càrrec del PDECAT, Mercè Conesa, quan aquest dissabte declarava en una entrevista al Nació Digital que potser no es podrà fer si la relació amb l'estat espanyol "acaba en paràlisi". Aquest tipus de manifestacions, segons el diputat de la CUP, el que fan és "devaluar" el propi referèndum tot recordant que és un instrument democràtic que ""és i serà de la gent per decidir el futur polític d'aquest país". A més a més, ha alertat que si es continua per aquesta via, "més d'un dubtarà que sigui una proposta democràtica i acabarà creient que és un instrument al servei d'algun partit per possibilitat altres decisions, un luxe que no ens podem permetre perquè no és cert". Tot seguit ha defensat amb vehemència que el referèndum es farà i que té "data de caducitat".  Per altra banda, ha demanat enllestir amb "urgència" "l'aterratge i les estructures polítiques, socials i econòmiques" perquè el procés constituent sigui una realitat. També ha lamentat que en els últims mesos, després de l'aprovació  de les conclusions de la comissió d'estudi, s'hagi aturat el treball al voltant del procés constituent, tot recordant que juntament amb el referèndum, són els dos "pilars" d'aquesta legislatura.  Més mobilitzacions per combatre la "repressió jurídica" La CUP veu amb "molta preocupació" la "velocitat" i "bel·ligerància" de l'ofensiva judicial que està mostrant l'estat espanyol envers els càrrecs electes, les institucions i les idees democràtiques sobre el dret a decidir. Arrufat ha augurat que, per frenar-ho, caldrà "redoblar esforços" a nivell de mobilització ciutadana i de les institucions i s'ha mostrat convençut que així serà i que s'evitarà que aconsegueixin el seu propòsit, com es "rebentar" el procés sobiranista.

Summary: La CUP reclama una defensa "sense fissures" del referèndum i diu que els que el posen en dubte l'estan "devaluant"


The Mediapro Studio estrena aquest dimecres al Festival de Sant Sebastià 'Cocinar con belleza', una reflexió sobre la creació artística en la cuina d'avantguarda de Quique Dacosta. Creada per Toni Segarra i Jorge Martínez, amb la direcció de Sergio Piera i la producció executiva de Laura Fernández Espeso i Bernat Elías, la cinta té la participació de figures destacades del món de la cultura, l’art i la ciència, les quals, a propòsit de les propostes creatives de Dacosta, debaten sobre si la cuina d’autor pot ser elevada a la categoria d’art Hi participen Rosa Regàs, Lluís Pasqual, Vicent Todolí, Luis Feito, Juan Genovés, Ignasi Cambra, Juan Diego Flórez, Javier Gomá, Miguel Adrover, Carlos Fabretti, Sol Picó, Ricardo Pachón, Juan Manuel Castro, Luis Francisco Esplá, Marta Arzak i Luisa Castro. La cinta es projecta dins de la secció Culinary Zinema del certamen. The Mediapro Studio ja es va embarcar en una producció sobre l’univers culinari concebut com a experiència sensorial amb 'El Somni', documental del 2013 basat en una proposta de maridatge entre la cuina i les arts, de la mà dels germans Roca i de l’artista Franc Aleu.  A través d'un comunicat de Mediapro, el xef Quique Dacosta comenta que 'Cocinar belleza' "recull diferents reflexions sobre si la cuina pot ser considerada un art, deixant que l'espectador construeixi la seva pròpia opinió". El llargmetratge proposa un diàleg estètic entre Dacosta i destacats representants del món de la cultura, l'art, el teatre, el disseny, la neurociència o la música. Reflexionen sobre el concepte de "bellesa" en totes les seves formes.

Summary: 'Cocinar con belleza' reflexiona sobre la creació artística en la cuina d'avantguarda de Quique Dacosta


El Banc de Queviures d'Igualada –gestionat per l'Ajuntament de la localitat, Creu Roja, Càritas i l'Escola Pia- va tancar l'any 2015 amb 989 persones beneficiaries i una mitjana de 317 famílies ateses cada mes. Tot i que aquestes dades suposen un augment de l'1,6% pel que fa a les famílies i d'un 3,2% pel que fa als usuaris, la regidora d'Acció Social i Igualtat, Carme Riera, ha apuntat que les xifres demostren una "estabilització" dels usuaris, ja que "el creixement és molt menor que en els darrers anys i, per tant, podem tenir cert optimisme en què les coses van millorant". Una altra dada positiva és que augmenta el nombre de famílies que usen el servei de forma esporàdica, que representen el 26% del total.

Summary: El nombre d'usuaris del Banc de Queviures d'Igualada s'estabilitza el 2015 amb gairebé un miler de persones


La plataforma de veïns que denuncien inseguretat a la Jonquera (Alt Empordà) es constituirà legalment amb l'objectiu de personar-se com a acusació particular en judicis per fets delictius que es produeixin al municipi. L'entitat comptarà amb l'ajut d'un advocat de la població que els oferirà assessorament gratuït. Els veïns també han anunciat que mantindran les concentracions de protesta cada quinze dies o cada tres setmanes i portaran el cas al Síndic de Greuges de Catalunya. Un dels seus portaveu, Fitu Guillen, ha explicat que dijous s'iniciaran els tràmits per conformar-se jurídicament i que també estan treballant en una reunió amb els quatre cossos policials que hi ha al municipi. Assegura que la situació no millora i que en les darreres dues setmanes s'han produït onze robatoris, dos dels quals aquest cap de setmana. A hores d'ara, ja han recollit més de 700 signatures de suport a la causa.

Summary: La plataforma de veïns que denuncia inseguretat a la Jonquera es constituirà legalment per exercir com a acusació particular


L’Hospital de Sant Joan de Reus preveu tancar l’any amb un dèficit inferior al milió d’euros, amb la qual cosa no pot garantir el pagament de les direccions per objectius (DPO) del 2016 a la plantilla, tal com ha denunciat el comitè d’empresa. Així ho ha reconegut aquest dilluns la presidenta del Grup Salut, Noemí Llauradó, qui ha comparegut per anunciar l’aprovació del pressupost de l’hospital per a l’exercici 2017. Els comptes, aprovats divendres passat per majoria absoluta amb el suport del govern municipal, PSC i C’s, s’enfilen als 126 MEUR. Aquest import suposa un creixement de més de l’1% i es deu a una major activitat contractada pel CatSalut. El govern municipal confia que podrà aprovar al gener el Pacte de Salut de la ciutat amb el consens més ampli possible, tant a nivell polític com de la societat civil. Segons Llauradó, l’aprovació dels comptes és “el primer fruit de la recuperació del consens polític i de la unitat d’acció en les qüestions de ciutat” i una mostra que “quan cal, tirem endavant allò que preval, que són els interessos de la ciutat per davant dels de partit”.  El PSC va donar el seu vot favorable a l’aprovació dels comptes de l’hospital per primer cop en cinc anys. El portaveu dels socialistes, Andreu Martin, ho ha justificat per la renovació que hi ha hagut en la direcció política, del Grup Salut i del mateix hospital, i per la voluntat de diàleg que hi ha hagut.  Els comptes de l’Hospital de Sant Joan pel 2017 són de gairebé 126,2 MEUR. En el cas de la societat Gecohsa, gestora de l'Hospital Comarcal de Móra d'Ebre, l’increment previst és tot just del 0,03%, mentre que per al Centre MQ Reus es preveu una disminució del 9,31%.  Llauradó ha afirmat que el pagament de les DPO del 2016 als treballadors de l’hospital es podrà fer “en la mesura que no hi hagi dèficit”, tot i que ha admès que el Sant Joan registrarà enguany uns números vermells d’entre 500.000 i 800.000 euros.  La presidenta del Grup Salut ha recordat que, segons el conveni, la qüestió s’ha de negociar amb els treballadors, amb qui mantenen converses, ha dit, des de l’estiu. El pagament d’uns 1,9 MEUR s’hauria de fer al març, i el comitè ja ha advertit que no consentirà noves retallades a la plantilla.

Summary: L’Hospital de Reus tancarà l’any amb dèficit i no garanteix el pagament d’objectius del 2016 als treballadors


El Parlament ha aprovat una moció que exigeix al govern espanyol que transfereixi a la Generalitat les quantitats necessàries per tal d’executar el Pla de Rodalies 2008-2015, que només s’ha executat un 13%, i el Pla de Millora de Fiabilitat, només executat en un 5%. S’ha aprovat amb el vot a favor de JxSí i CSQP, el vot en contra del PPC i les abstencions de C’s, PSC i CUP. La cambra també ha aprovat, amb els vots en contra del PPC i les abstencions de la CUP, un altre punt de la moció presentada per JxSí que insta el govern estatal a “no rescatar amb diners públics les autopistes radials que han entrat en concurs de creditors i depurar les responsabilitats polítiques oportunes”. El Parlament també ha aprovat que l’Estat aporti 180 MEUR el 2017 per tal que no hi hagi dèficit al sistema de transport públic de l’ATM.

Summary: El Parlament exigeix a l’Estat els recursos necessaris per executar el Pla de Rodalies i el Pla de Millora de Fiabilitat


Els Mossos d'Esquadra han detingut aquest dilluns un home i hi ha diverses persones investigades en un desnonament al barri de Vallcarca de Barcelona, al carrer Mare de Déu de la Salut. Un grup de persones ha intentat impedir l'accés de la comitiva judicial, i els agents han començat a apartar-los un a un, segons han explicat a l'ACN fonts policials. Alguns s'hi han resistit, en algun cas amb puntades de peu i cops de puny als policies. Els Mossos han utilitzat la força per alliberar l'accés. Una persona ha quedat detinguda per resistència i atemptat als agents de l'autoritat, i hi ha diversos denunciats per desobediència. Entitats del barri denuncien que aquest desnonament deixarà sense llar nou famílies amb quatre menors, incloent una dona embarassada, que van ser estafades amb contractes falsos. Segons el Sindicat d'Habitatge de Vallcarca, les famílies han estat estafades i la propietat, una congregació de monges, mai ha volgut negociar. L'entitat assegura que van signar contractes que van resultar falsos amb un apoderat de les monges.  Els afectats han viatjat a Madrid dues vegades per intentar arreglar la situació però la congregació els ha dit que no pot fer-hi res. Fins i tot van plantejar una possible compra, però el preu que els van proposar no era assumible, ha indicat el sindicat. El Centre d'Urgències i Emergències Socials de Barcelona (CUESB) allotjarà 19 adults i dos menors de vuit nuclis familiars diferents.

Summary: Un detingut i diversos investigats en un desnonament al barri de Vallcarca de Barcelona


El coordinador del Partit Popular Català, Xavier Garcia Albiol, ha presentat aquest dimarts més de 1.800 avals com a formalització de la seva precandidatura a la presidència del partit. Els estatuts de la formació exigeixen 90 avals. Garcia Albiol ha agraït el suport dels afiliats que li han donat suport i ha reivindicat el PPC com a “única alternativa a l’independentisme”. Per això ha afirmat que la formació seguirà donant veu “a tots aquells que el govern de la Generalitat pretén silenciar”. El Comitè Organitzador del Congrés del PPC, que se celebrarà els pròxims 25 i 26 de març, es reunirà aquest dimecres per revisar la documentació i, si s’escau, proclamar oficialment el precandidat a la presidència de la divisió catalana del partit. La proclamació definitiva de candidats tindrà lloc l’11 de març.

Summary: Albiol presenta més de 1.800 avals per presidir el Partit Popular Català


La candidata del PPC per Girona, Concepció Veray, ha sortit al pas de les crítiques dels partits que, coincidint amb l'inici de la campanya, van vessar crítiques sobre el PP per considera que no havia fet prou per a impulsar les infraestructures a la demarcació. Segons Veray, ha estat el PP qui ha reprès les obres i la redacció de projectes per desdoblar la carretera (entre d'altres, s'ha posat en servei el tram Caldes-Sils i està en obres el Sils-Maçanet). "Accepto crítiques i joc polític però no accepto que s'intenti enganyar als ciutadans", ha manifestat. Per a la candidata popular, si el PP torna a governar a Madrid els propers 4 anys seran els "definitius" perquè el desdoblament de l'N-II sigui una realitat.

Summary: Concepció Veray: "Si governa el PP, els propers 4 anys seran els definitius per  acabar el desdoblament de l'N-II"


TMB està investigant l'actuació d'un agent de seguretat del metro de Barcelona, després que SOS Racisme i el diputat d'ERC Ruben Wagensberg hagin denunciat una "agressió amb patrons racistes" a la parada de la Barceloneta. El diputat i activista ha gravat com un home del servei de seguretat del metro empentava contra una paret i agafava per la cara i el coll un jove que, segons ha dit el polític, "en cap moment" havia mostrat resistència a l'agent. "Reviseu les càmeres, si us plau. L'agent, lluny de fer la seva feina, portava estona intentant provocar una situació violenta", ha dit Wagensberg, que també ha penjat un curt vídeo on es veu l'agent de seguretat tocant-se els genitals de manera desafiant.  "Una altra vegada abús de poder i violència", ha lamentat Wagensberg, que ha dit que l'agent "vacil·lava" els dos joves.  El diputat d'ERC ha reclamat a TMB que doni explicacions sobre "quin protocol d'actuació diu que s'ha d'exercir violència quan no hi ha cap mena de resistència". Fonts de l'empresa del metro de Barcelona han indicat que estan "investigant" els fets.  Per la seva banda, SOS Racisme ha condemnat "l'agressió" que ha dit que respon a "patrons racistes de les forces de seguretat de TMB", i ha posat el seu servei de denúncies a disposició dels afectats i els testimonis dels fets.

Summary: SOS Racisme condemna "una agressió amb patrons racistes" del servei de seguretat de TMB


Durant la campanya de cítrics al Baix Ebre i el Montsià es poden reunir més de 6.000 temporers. Tot i que no hi ha dades oficials perquè els afectats tenen por a denunciar la seva situació laboral precària, les informacions extraoficials apunten que la majoria treballen en condicions de sobreexplotació "severa" i fins i tot en situacions que freguen "l'esclavitud". La majoria fan jornades de més de 10 hores cobrant entre 2,5 i 3 euros l'hora, lluny dels 6 euros mínims garantits per convenim, i alguns es veuen obligats a pagar per arribar al lloc de treball a una espècie de capatassos. Com ha denunciat Ghassan Saliva, responsable del projecte AGREE, cal posar solucions a aquest "tràfic de mà d'obra". Aquest serà l'objectiu de la jornada, amb tots els agents implicats, del 26 de novembre. L'estudi s'ha centrat en valorar la situació laboral dels treballadors en el sector agrícola del Montsià i, sobretot, del Baix Ebre, en concret en el cultiu de cítrics i fruita dolça. Una de les particularitats de la zona és la temporalitat de la feina. A diferència del Maresme, on també s'ha fet la investigació, i on l'horticultura afavoreix contractacions més regulars, a l'Ebre es reclama mà d'obra temporal que arriba de molts punts diferents de Catalunya i les comunitats veïnes. Són majoritàriament homes marroquins, paquistanesos i hindús.  En la investigació ha estat impossible entrevistar cap d'aquests treballadors i les informacions provenen d'altres entitats, com Unió de Pagesos o la Federació Agroalimentària, entre altres, que perceben, sobre el terreny, aquesta situació "d'explotació més que severa" al Baix Ebre. "Hem detectat una situació de retrocés important en drets laborals i també relacions que pensàvem que ja estaven superades, i que són més pròpies del segle XIX que del segle XXI", ha denunciat Ghassan Saliva, responsable del projecte.  Després de parlar "clandestinament" amb alguns d'aquests temporers, Saliva ha detallat que són molts els que cobren 3 euros o menys per hora treballada, en llarguíssimes jornades laborals. Alguns, fins i tot, han de pagar 5 euros d'aquest mínim salari a la persona que els transporta fins al lloc de treball, que tant pot ser una persona de la seva comunitat com algú relacionat amb l'empresa que els contracta o alguna altra que fa de mitjancera. Això suposaria la reaparició de la figura d'una espècie de capatàs. "Aquesta és una  situació destructora del mercat de treball i les condicions laborals", ha lamentat Saliva.  Tot i la crueltat de la situació de molts temporers, no hi denúncies ni es troben individus que en vulguin parlar obertament perquè tenen por. Tenen por que no els tornin a contractar, a perdre el seu permís de residència i de treball i sobretot tenen molta necessitat perquè han de mantenir les seves famílies i no es poden permetre perdre aquests ingressos.  L'origen de la situació Les causes d'aquesta situació s'emmarquen, tant en la descompensació de la cadena de producció, en què els preus venen marcats des de dalt per les grans distribuïdores europees, reduint el preu del producte i deixant un marge de benefici molt escàs al petit productor, però també per l'aprofitament de la situació econòmica per part d'alguns productors que prioritzen enriquir-se a costa de l'explotació dels treballadors. En aquest sentit, Josep Casadó, secretari general de CCOO a les Terres de l'Ebre, ha remarcat que hi ha empreses al territori que compleixen amb els convenis i respecten la legalitat en la contractació dels seus temporers sense deixar de tenir beneficis. Ho fan, sobretot, aquelles que els mercats als quals els venen els cítrics i la fruita, els exigeixen uns paràmetres de certificació del producte que inclouen el compliment de les normatives laborals. Per aquest motiu, "el canvi del model de producció" ha de ser una de les solucions a aquesta precarització laboral que Ghassan Saliva ha qualificat fins i tot de "tràfic de mà d'obra".  Impulsar la intervenció de les institucions i agents socials La investigació s'ha elaborat en el marc del projecte AGREE (Agricoltoral job rights to end foreing workers explotation). Es tracta d'un estudi cofinançat per a la Comissió Europea mitjançant el programa de prevenció i lluita en contra del crim, que ha permès realitzar un diagnòstic de la situació de sobreexplotació dels treballadors i les treballadores migrants ocupats en el sector agrícola. Amb l'estudi conclòs, es pretén establir una xarxa de treball, amb la presència dels diferents actors de les Terres de l'Ebre, com la inspecció de treball, les institucions públiques, la policia, les entitats no governamentals, entre altres, que serveixi per fer front a aquesta situació. L'anàlisi i les actuacions es debatran en una jornada prevista, el proper dia 26 de novembre.

Summary: Molts treballadors agraris del Baix Ebre i Montsià pateixen explotació severa i hi ha casos que freguen l'esclavitud


L'entitat ecologista Ipcena i la plataforma contrària a la incineradora de Juneda (Garrigues) han denunciat aquest dimecres que el projecte per tractar residus a les instal·lacions de l'antiga Tracjusa causaria greus danys a la salut dels veïns i faria perillar la qualitat de l'oli que es produeix a la zona. La incineradora, alerten, produirà dioxines, una toxina potencialment cancerígena que, segons la Comissió Europea, no es dissol amb aigua i que s'acumula en els greixos, per exemple, a través de la producció d'oli. "Suposaria un atemptat contra el sector estrella de les Garrigues", ha assegurat el portaveu d'Ipcena, Joan Vàzquez. A més, alerten de la falta de rigor en els estudis sobre l'emissió de toxines fet per l'empresa. Asseguren que en tres mesos han passat de dir que la incineradora produiria 4,2 quilos de dioxines l'any a 4,2 mil·ligrams l'any. "No és seriós i van corregint sobre la marxa", assegura el portaveu de la plataforma, Elies Bosch. A més, recorden que el projecte que es planteja és experimental i que no existeix cap igual a tot l'Estat.  La Plataforma Aturem la incineradora a Juneda (Garrigues) reclama el suport del Parlament per aturar el projecte que es vol posar en marxa a les instal·lacions de l'antiga planta de purins de Tracjusa i que preveu fer servir com a combustible la incineració de residus urbans, en lloc d'utilitzar gas natural com en el passat. "Esperem que els diputats no es creguin la manipulació de l'empresa", ha dit Bosch, que ha recordat que fa quaranta anys que les Garrigues inverteix en la promoció del seu oli i que una fuita d'aquesta empresa faria perillar la seva qualitat. Des de la plataforma recorden que els donen suport des de l'ANC, el 90% dels metges del CAP Garrigues i partits polítics com ERC, la CUP i Catalunya Sí que Es Pot. A més, afegeixen que hi ha molts ajuntaments que han aprovat mocions en contra de la incineradora com ara l'Albagés, les Borges Blanques o Mollerussa. El portaveu de la Plataforma, Elies Bosch, ha acusat els promotors d'enganyar la gent quan parlen que serà una planta per tractar purins, ja que només el 5% de la facturació de la instal·lació provindria de la gestió de purins, assegura. La resta del ingressos, uns quatre milions d'euros anuals, els promotors l'obtindrien del "negoci" que generaria de la crema de residus urbans, la majoria provinents de l'entorn de Barcelona. Des de la Plataforma adverteixen que seria una planta "experimental" a l'estat espanyol ja que d'altres similars que es van posar en marxa a altres països van acabar tancant pel fet que generaven una major contaminació en l'aire de la prevista inicialment.  Segons la Plataforma, el projecte presentat a Medi Ambient pels promotors de la reobertura de la planta de purins de Tracjusa preveu que la instal·lació pugui tractar anualment fins a 194.545 tones de residus, la meitat dels quals seran purins. Critiquen que el tipus de combustible que utilitzaria la planta passaria de gas natural a CDR (combustible derivat dels residus) obtinguts a partir de la crema de residus urbans.  En concret, la planta preveu tractar unes 40.000 tones de residus sòlids urbans, 8.000 de les quals provinents de les Garrigues, unes 12.000 del Pla d'Urgell, i 20.000 més de l'àrea metropolitana de Barcelona. Segons la plataforma, això suposaria unes 167 tones i uns 9 camions diaris, que comportaria l'emissió d'uns 35.000 m3 de CO2 a l'atmosfera en una zona que ja compta amb la presència d'una indústria d'oliasses i una termosolar.

Summary: Ipcena i la plataforma contrària a la incineradora de Juneda denuncien greus perills per la salut i pel sector de l'oli


El candidat de CDC el 26-J, Francesc Homs, ha lamentat “l’equidistància” d’ERC amb el debat dels pressupostos i ho ha vinculat amb la voluntat dels republicans de captar votants de la CUP de cara a les pròximes eleccions espanyoles. En una entrevista a RNE, Homs ha afirmat que no comparteix la posició dels republicans i ha apostat perquè els partits que formen part de JxSí tanquin files amb la proposta de pressupostos del Govern “sense fissures” fent una crida a “no introduir elements que puguin sonar a equidistància”. Homs atribueix l’actitud dels republicans a la proximitat de les eleccions del 26 de juny i a la seva voluntat de captar vots de la CUP. D’altra banda, ha acusat els cupaires de fer un “cop baix” presentant una esmena a la totalitat i “d’incomplir flagrantment” el seu compromís de garantir l’estabilitat del Govern.  Homs entén, tot i que no comparteix, l’equidistància d’ERC durant les negociacions per a la investidura perquè “estava en joc el cap de Mas”, però no entén que ara els republicans tinguin, segons ell, aquesta mateixa actitud amb els pressupostos. “Per què? Perquè hi ha eleccions i ERC vol els vots dels votants de la CUP. És barrejar coses que no s’haurien de barrejar”, ha assegurat.  Pel que fa a la CUP, creu que el seu veto als pressupostos no es ‘postureig’ i l’ha vincular als “problemes interns” dels anticapitalistes. Unes divisions internes que, segons Homs, ja es van manifestar durant les negociacions d’investidura amb l’empat tècnic i que ara han tornat a sorgir. “La CUP té divisions internes i ho resol projectant les sobre els altres i això no és de rebut. Haurien de complit amb el compromís que van arribar de garantir l’estabilitat del Govern”, ha defensat.

Summary: Homs critica “l’equidistància” d’ERC amb els pressupostos i ho atribueix a la voluntat de captar vots de la CUP


La Generalitat de Catalunya invertirà uns 80 milions d'euros en infraestructures científiques abans del 2020, segons ha anunciat aquest dijous el secretari d'Universitats i Recerca, Arcadi Navarro, en compareixença parlamentària. En declaracions als mitjans després de la Comissió d'Empresa i Coneixement, Navarro ha qualificat la mesura d'"estratègica", ja que preveu que motivi les aportacions de l'estat espanyol i la Unió Europea, que també participen en les infraestructures, i es tripliqui la xifra inicial. A més, ha explicat als grups parlamentaris que s'ha encarregat un informe per definir un nou pla de beques i actualitzar el model de finançament universitari. En qualsevol cas, l'aplicació d'aquestes propostes dependrà de la transferència de competències en beques i de l'aprovació de nous pressupostos. Navarro ha indicat que la inversió, emmarcada en el Pla de Grans Infraestructures Científiques, repercutirà directament en el Barcelona Supercomputing Center, amb la instal·lació d'un nou supercomputador MareNostrum 4; al Sincrotró Alba, amb la posada en marxa de la primera línia de llum de la tercera fase; i el Centre Nacional d'Anàlisi Genòmica, amb nous seqüenciadors. El secretari d'Universitats i Recerca ha destacat que la inversió "s'assembla molt al que els centres diuen que necessiten". Pel que fa al pla integral de beques i a l'actualització del model de finançament universitari, ha criticat el govern espanyol per resistir-se a traspassar les competències en beques. En cas de no produir-se aquest traspàs o no comptar amb els recursos d'un nou pressupost, s'optimitzaria "al màxim" el sistema de beques, aplicant les recomanacions de l'estudi dins les competències, segons Navarro. El secretari d'Universitats ha senyalat que si Catalunya tingués les competències plenes de gestió de beques comptaria "entre 100 i 150 milions d'euros més" per dirigir a "la tarifació social i la protecció de les rendes més vulnerables", un model que precisament ha defensat davant els grups parlamentaris a la Comissió d'Empresa i Coneixement. L'informe que ha de definir aquestes mesures avaluarà el finançament actual de les universitats públiques, els preus i taxes, i l'eficàcia del sistema d'ajuts. Navarro preveu que es puguin presentar els resultats de cara al curs 2017-2018, tot i que ha demanat deixar "un temps raonable" als acadèmics que hi treballen. La oposició titlla de "triomfalista" la intervenció de Navarro El secretari d'Universitats i Recerca ha manifestat en la seva intervenció en seu parlamentària que el sistema universitari català es troba en xifres "de rècord", presentant dades de posicionament internacional com que Catalunya té el tercer millor sistema universitari d'Europa, basant-se en l'índex de Times Higher Education sobre la mitjana entre la puntuació més alta i la més baixa obtinguda per les universitats de cada país en el llistat de les 800 millors del món. En el mateix sentit, ha remarcat la taxa neta de matriculació "més alta de la història", amb un 40% de joves en edat universitària matriculats, a banda d'un "creixement espectacular" dels fons europeus competitius captats per Catalunya, que han passat de 34 milions d'euros en el Tercer Programa Marc, als 992 milions de l'últim, segons dades de la Secretaria d'Universitats. En l'àmbit de l'equitat, Navarro s'ha referit al 40% d'alumnes universitaris que compten amb beques o ajuts. Precisament, els grups parlamentaris a la oposició han criticat aquest discurs, que han considerat "triomfalista". Joan Garcia, portaveu de Ciutadans a la comissió, ha demanat revisar els preus de les universitats i ha recordat que Catalunya té les taxes més cares de l'estat espanyol. Al seu torn, Jordi Terrades, del grup socialista, ha denunciat la "precarització" de la docència universitària i ha demanat mesures per retenir el talent. Per part de Catalunya Sí Que Es Pot, Joan Giné ha alertat del risc que la universitat s'entengui "com un sistema de copagament" amb la concepció que "qui ha de pagar la universitat és qui la fa servir", ja que "es perd la visió que és un servei públic". En la mateixa línia, Albert Botran, de la CUP, ha afirmat que "la pujada de taxes no ha estat compensada per les beques". D'altra banda, Navarro també ha exposat una proposta per aprofundir en la flexibilitat en la governança de les universitats i centres, així com més llibertat i innovació en l'oferta i estructures acadèmiques. En la mateixa línia, la Secretaria d'Universitats vol "superar les rigideses dels models burocràtics funcionarials i jerarquitzats", fomentar l'autonomia per captar recursos i talent, alhora que s'afavoreix el retiment de comptes a les universitats. En termes generals, aquest plantejament ha rebut el suport de la oposició. Tanmateix, Fernando Sánchez, del PP, ha posat en dubte que s'acabi implementant per tractar-se d'una "transformació en clau liberal" que xocaria amb les reivindicacions de la CUP, de la qual depenen diversos acords de govern com els nous pressuposts. Sobre el decret 3+2, Navarro ha reiterat que es vol generar un debat sobre la creació d'un model "flexible" i no d'un canvi "esbojarrat" dels graus de 4 anys en graus de 3.

Summary: La Generalitat invertirà 80 MEUR en infraestructures científiques en els propers 4 anys


L'expresidenta del Parlament Carme Forcadell ha admès que l'estratègia que l'independentisme ha seguit fins ara "s'ha demostrat que no ha estat guanyadora". En una entrevista al diari 'ARA', Forcadell, actualment a la presó, ha reconegut que van "menystenir" l'Estat i que van fer "una mala lectura de la realitat". Pel que fa al full de ruta actual, l'expresidenta secunda l'estratègia d'ERC, que qualifica de "guanyadora", i ha posat en valor que han adaptat el camí a seguir a les circumstàncies per aconseguir la independència, que ha remarcat que és "l'objectiu que han defensat sempre". D'altra banda, ha descartat la possibilitat d'un referèndum d'autodeterminació en aquesta legislatura, com defensa el president de la Generalitat, Quim Torra, perquè no veu "unanimitat" en l'independentisme per fer-lo "a curt termini". En ser preguntada sobre si els presos i exiliats han de seguir liderant l'independentisme, Forcadell ha demanat que es prenguin les decisions "des de la llibertat". "La presó ens afecta emocionalment i les decisions polítiques cal prendre-les racionalment", ha subratllat, encara que ha matisat que els presos i exiliats tenen "un lideratge ètic i moral" que han de seguir exercint. "És un déja-vu" L'expresidenta de la cambra catalana ha reconegut que és "un déjà-vu" el que s'està vivint al Parlament de Catalunya, amb el vet per part del TC per debatre sobre autodeterminació o monarquia. "Passa el mateix que en l'anterior legislatura: la Mesa defensa la sobirania del Parlament, la llibertat ideològica i la llibertat d'expressió, que es pugui parlar de tot, i el TC vol convertir la Mesa en un òrgan censor que decideixi de què es pot parlar i de què no", ha lamentat. A més, i en relació a la possibilitat d'una llei d'amnistia o d'un indult per als presos, Forcadell ha considerat que "no és factible". En relació a la possibilitat de recórrer la decisió de les juntes penitenciàries que la classifica en el segon grau a la presó, Forcadell ha avançat que encara no n'ha pogut parlar amb l'advocada i desconeix si ho faran. Tot i això, sí que ha assegurat que el que vol és trobar "la manera més ràpida de sortir". "Qualsevol manera és bona per sortir i jo vull el mateix tractament que la resta de presos", explica. "Estic convençuda que sóc aquí perquè vaig ser presidenta de l'ANC" L'expresidenta ha assegurat que si se l'ha condemnat i és a la presó és perquè va ser presidenta de l'ANC i ha insistit que, si no, ara mateix seria al TSJC amb la resta de membres de la Mesa. En aquest sentit, ha explicat que en el seu moment no va tenir "prou informació" per seguir algunes decisions. "És evident que no es van fer bé les coses perquè si no, no seríem a la presó ni a l'exili. Ho podíem fer millor? Sí, ara sabem coses que aleshores jo no sabia", ha reconegut Forcadell. De fet, un dels exemples que ha posat és la declaració al judici de l'1-O de l'ex-major dels Mossos Josep Lluís Trapero, quan va dir que estava disposat a detenir el president Carles Puigdemont. "Sort que estava asseguda", diu a l'entrevista.

Summary: Forcadell: "S'ha demostrat que fins ara l'estratègia que hem seguit no ha estat guanyadora"


L'objectiu de Junts pel Sí en aquest Debat de Política General és refermar el front comú amb la CUP i amb CSQP a favor del referèndum. Partint de la premissa 'referèndum o referèndum' plantejada pel president de la Generalitat, el grup majoritari negocia en paral·lel amb el soci parlamentari però també amb els comuns. La CUP vol concretar els detalls de la consulta i vol plantejar que se celebri abans que acabi el juliol del 2017, però ja ha dit que no s'enrocarà en aquesta qüestió. Pel que fa a CSQP, proposarà un referèndum "amb conseqüències polítiques i jurídiques, útil i que tingui garanties i reconeixement internacional". Per la seva part, el president de la Generalitat, Carles Puigdemont, centrarà el seu discurs en la gestió i en les polítiques del dia a dia, deixant la qüestió del full de ruta per a les resolucions. El portaveu adjunt de Junts pel Sí, Roger Torrent, ha explicat que la línia vermella que es marca el seu grup per negociar amb la CUP i amb CSQP és que les propostes que acabin aprovant-se sobre el referèndum no siguin contradictòries. La negociació amb els anticapitalistes es traduirà en un text conjunt que ambdues parts confien a consensuar. Una de les claus serà veure quin és el nivell de detall sobre el referèndum.  La CUP proposa celebrar-lo "abans del juliol del 2017", coincidint precisament amb la fi del termini dels divuit mesos fixat en el full de ruta independentista. Ara bé, el plantejament dels anticapitalistes és una  proposta de màxims i no s'enrocaran amb qüestions com la data. De fet, fonts del grup parlamentari cupaire subratllen l'esforç per consensuar amb Junts pel Sí un text conjunt i no preveuen que els dos grups independentistes presentin per separat cap resolució sobre aquesta qüestió.   Els cupaires també plantegen que el ple es comprometi a "no subordinar" cap element sobre el referèndum a "l''eventual autorització o denegació de celebració del referèndum per part dels òrgans de l'Estat", i proposen, entre d'altres, una ponència que elabori una Llei de Referèndum que de base reguli el cens, els col·legis i les juntes electorals.  La fiscalitat també serà un dels elements importants del debat, ja que la CUP defensa en una de les seves resolucions modificar l'IRPF, l'impost de Patrimoni i el de Successions i Donacions. Al respecte, Junts pel Sí prefereix emmarcar aquesta negociació en el tràmit parlamentari dels pressupostos. Pel que fa als comuns, no es planteja un text conjunt sobre el referèndum, sinó més aviat un eventual suport de Junts pel Sí a la resolució que presenti el grup presidit per Lluís Rabell. Catalunya Sí que es Pot busca el suport del grup majoritari a la seva proposta de referèndum "amb conseqüències polítiques i jurídiques, útil, i que tingui garanties i reconeixement internacional". Malgrat que implícitament defensen una consulta acordada, el text no recull una referència explícita al terme referèndum "pactat", segons han assenyalat fonts de la confluència.  L'objectiu de CSQP és eixamplar la base social a favor del referèndum per tal d'"acumular forces" i "recuperar majories". En aquesta línia, defensen reformular l'espai del Pacte Nacional pel Dret a Decidir i tornar a reclamar el referèndum a Madrid. Pel que fa a aquest text, la CUP ja ha descartat el vot a favor, però estan a l'espera de conèixer el seu contingut per valorar quina és la seva posició final.  Així les coses, fonts de Presidència han explicat a l'ACN que la intervenció del president de la Generalitat, que obrirà el Debat de Política General, se centrarà en la gestió del dia a dia, amb un to molt institucional, tenint en compte que fa tot just una setmana va sotmetre's a una qüestió de confiança on va reformular el full de ruta independentista.

Summary: Junts pel Sí busca que el Debat de Política General refermi el front comú amb la CUP i CSQP pel referèndum


Els taxistes continuaran tallant la Gran Via "el temps que faci falta" fins que el Govern els ofereixi un temps de precontractació dels serveis VTC que sigui raonable i que no posi en risc la seva activitat. El portaveu del comitè de vaga, Alberto 'Tito' Álvarez, tot i reconèixer que ahir la Generalitat "va obrir una porta" per poder desconvocar la vaga indefinida ampliant aquest termini i que ell era partidari d'oferir una treva, reconeix també que la proposta "era molt inconcreta" i que entén que els taxistes la rebutgessin i optessin per seguir ocupant la Gran Via. "Ens han enganyat durant tants anys que ara no hi ha confiança. Si no hi ha números concrets, papers firmats i declaracions públiques els taxistes no es mouran", ha afegit. Álvarez, que ha recordat que dimarts es tornaran a reunir amb el Govern i l'AMB a les quatre de la tarda, reconeix que seguir tallant la Gran Via provocarà "un caos" a la ciutat a partir de demà dilluns, però ha recordat que el del taxi és un sector "molt dur" i que "aguantaran el que faci falta" per defensar els seus drets. "No volem molestar a ningú, però o arreglem això entre tots o ens quedarem aquí", ha assegurat. A l'espera que la pluja els ofereixi una treva, la voluntat dels taxistes concentrats es celebrar al llarg de la jornada una assemblea per decidir els següents passos a seguir. Una de les possibilitats, segons ha reconegut 'Tito' Álvarez, seria organitzar una protesta demà dilluns a les portes del Departament d'Economia.  Un vianant colpeja diversos taxis En un matí marcat per la pluja i la tranquil·litat, als volts del migdia un vianant ha colpejat diversos vehicles amb un paraigua. L'home, que ha estat retingut pels propis taxistes, ha estat identificat per la Guàrdia Urbana.

Summary: Els taxistes asseguren que no marxaran de la Gran Via fins que se'ls ofereixi una solució definitiva


Més de 200 estudiants gironins s'han concentrat aquest divendres davant de la seu de la Generalitat a Girona per reclamar polítiques mediambientals "actives i efectives" contra el canvi climàtic. La protesta estava convocada pel moviment 'Friday for future' que organitza manifestacions d'estudiants arreu del món. La d'aquest divendres ha estat l'acció més important que s'ha fet a Girona i s'espera que la marxa que l'acompanyarà aquesta tarda sigui més multitudinària. El portaveu de l'entitat a Girona, Lucas Barrero, es mostra satisfet per la resposta dels estudiants i assegura que és un tema que "cada vegada preocupa més". "Vam començar cinc persones i ara som molts més, és una gran notícia", ha assenyalat Barrero. Malgrat que fa dos mesos que es manifesten i fan vaga, ha estat aquest divendres que els estudiants de secundària i universitaris gironins s'han fet sentir per reclamar un canvi en les polítiques mediambientals. Han estat 200 els joves que, cridats pel moviment mundial 'Fridays for future', han sortit al carrer per fer-se sentir i reclamar que des de les institucions canviïn les polítiques per afrontar el canvi climàtic. De fet, a Girona el nombre de participants a les protestes han anat en augment les últimes setmanes. En concret, en la primera concentració davant de la delegació de la Generalitat a Girona amb prou feines eren cinc persones. A la d'aquest divendres superaven els 200  i s'espera que la manifestació de la tarda que surt de la Plaça del Vi sigui molt més multitudinària. El portaveu de 'Fidays for future' a Girona, Lucas Barrero, destaca que han fet un "pas de gegant" a l'hora de conscienciar els estudiants, i celebra especialment el nombre de joves que estan a la Secundària i que s'interessen pel moviment.  Interpel•len els partits A la protesta que s'ha fet aquest divendres hi han donat suport el grup municipal d'ERC i Guanyem Girona. A l'acte s'hi han deixat veure regidors com Lluc Salellas, diputats com Joan Olòriz i l'eurodiputat republicà Josep Maria Terricabras. Barrero diu que "estan disposats" a parlar amb els partits i representants que calgui, però reclama que els polítics convidin també tècnics que "saben realment del què parlen". "Nosaltres estem aquí per empènyer, perquè ens preocupa el tema, però no podem decidir", ha assenyalat el portaveu. A la protesta d'aquest divendres hi han intervingut diversos experts en medi ambient, com meteoròlegs o responsables de la conservació d'hàbitats naturals de tortugues.

Summary: Més de 200 estudiants gironins es concentren a la seu de la Generalitat per demanar polítiques mediambientals actives


El grup municipal del PDeCAT denuncia que l'alcalde de Lleida, Àngel Ros, impedeix fer campanya pel Sí en denegar l'ocupació de via pública. En concret, la formació explica en un comunicat que la Paeria no li ha concedit el permís "sol·licitat pel conducte administrativament pertinent" per poder ocupar aquest dissabte al matí una zona de vianants al carrer Baró de Maials, cantonada amb Comtes d'Urgell, al mercat setmanal de Pardinyes, per fer un acte de difusió. En la resposta per escrit de la regidoria de Promoció de la Ciutat s'indica que "seguint les indicacions del regidor de l'àmbit, Rafael Peris, totes les sol·licituds d'ocupació de via pública durant el període de la campanya electoral s'han de trametre a la Junta Electoral". El president del grup municipal, Toni Postius, lamenta "profundament" l'actitud de l'equip de govern d'Àngel Ros perquè "se'ns ha impedit poder fer campanya i defensar lliurement els nostres posicionaments". Postius també  assenyala que "qui és competent per concedir permisos d'ocupació de via pública és sempre l'Ajuntament, sigui o no sigui període electoral, i així ha estat en anteriors cites electorals". "La intenció d'aquesta resposta era evitar que poguéssim desenvolupar l'acció que teníem prevista", es lamenta Postius, que fa notar el que considera una contradicció de la Paeria: "mentre que per una banda diuen que el referèndum del 1 d'octubre és il·legal i que, per tant, no estem en campanya electoral, per una altra ens adrecen a la Sindicatura Electoral, cosa que, de fet, implicaria que la Paeria estaria acceptant la validesa del referèndum". En un intercanvi de correus electrònics amb Mercats i Via Pública, els tècnics insisteixen que "quan hi ha períodes de campanya electoral no podem autoritzar des del nostre departament les ocupacions temporals a la via pública", extrem que no concorda amb experiències anteriors en períodes electorals quan sol·licituds similars sempre s'havien tramitat a través de la regidoria. El PDeCAT s'ha passejat igualment pel mercat de Pardinyes repartint propaganda, però sense instal·lar cap parada. Postius diu a Àngel Ros que "malgrat la seva actitud, més pròpia d'algú que aspira a voler ser membre del Tribunal Constitucional, nosaltres sortirem igualment cada dia a fer campanya i a demanar a la gent que es mobilitzi per la democràcia".

Summary: El PDeCAT denuncia que Àngel Ros impedeix fer campanya pel Sí a Lleida en denegar l'ocupació de via pública


La CUP denuncia que "l'actitud colonial" de l'Estat i la "restitució parcial" del Govern "no són excuses" per no fer un executiu paritari. Els anticapitalistes adverteixen que "no avalaran" el nou Govern de Quim Torra perquè el consideren "totalment masculinitzat". El portaveu del partit, Lluc Salellas, ha lamentat que les quotes de dones no arribin al 30%, i recorda que l'executiu de Torra "no compleix la pròpia llei d'igualtat". Salellas ha carregat contra el govern espanyol a qui ha titllat "d'autoritari i antidemocràtic" per les amenaces de no permetre que Rull, Turull, Puig i Comín accedeixin a ser consellers de nou. "Ara resulta que tampoc els hi agrada. És una actitud que vulnera els drets civils i polítics que ha vingut per quedar-se", ha lamentat. El portaveu cupaire ha demanat "actuar cada dia als carrers i al Parlament", per "combatre l'actitud repressiva" de l'Estat.

Summary: La CUP diu que la restitució parcial del Govern i "l'actitud colonial" de l'Estat "no són excuses" per no ser paritari


La patronal Cecot, la Confederació Catalana de la Fusta, el Consell d'Empreses Distribuïdores del Metall i la Federació Empresarial del Metall (FEM) han presentat una queixa al Síndic pel "greuge comparatiu" que suposa la reforma del peatge elèctric en línies de distribució d'alta tensió, segons ha explicat el president de la Cecot, Antoni Abad. En roda de premsa, Abad ha denunciat que les empreses catalanes hauran de suportar un sobrecost de 200 MEUR per un acord entre el PP i el PNB que ha qualificat de "polític". El síndic de Greuges, Rafael Ribó, ha explicat que estudiarà "a fons" la queixa i si es confirma el que denuncien les organitzacions empresarials arribaran fins a instàncies europeus per tal de plantejar el problema.  Les organitzacions denuncien que l'acord PP i PNB per tirar endavant els pressupostos de l'Estat del 2017 comportaran un sobrecost a les empreses catalanes com a conseqüència del canvi en els trams de les tarifes elèctriques. En l'acord, el govern espanyol s'ha compromès a englobar les tensions de 30 a 36 kV en la tarifa 6.2 a partir del 2018, deixant fora les empreses catalanes presents en xarxes de 25 kV. En total, 3.277 empreses catalanes afectades. Abad ha explicat que s'estava treballant des de feia temps per solucionar els greuges que ja existien i s'havia creat la Plataforma Kv25/30, en que bascos i catalans treballaven plegats, per tal de reclamar al govern espanyol que s'igualessin les tarifes per a tots ja que n'hi havia 5.800 empreses a tot l'estat que havien de pagar un sobrecost en existir diferents tarifes segons les línies. Per això, el president de Cecot ha denunciat que l'acord PP-PNB ve a "emfatitzar" aquesta discriminació i suposa un atac a la competitivitat empresarial.  El president de la FEM, Carles Garriga, ha constatat que el pas que ha donat l'executiu de Mariano Rajoy va "en direcció contraria" a la seva reivindicació de la unitat del mercat espanyol. "Estem segurs que no hi ha cap raó tècnica ni objectiva per a que existeixin tarifes diferents", ha declarat, al temps que ha denunciat que l'acord "només respon a criteris polítics". Les organitzacions empresarials ja van enviar una carta al president del govern espanyol fa 15 dies i no han obtingut resposta. Han afegit que els consta que el Govern també en va trametre una el dilluns següent. Abad ha explicat que saben de la "sensibilitat" del conseller d'Economia, Jordi Baiget, i que aquest ha tingut "algun contacte" amb el Ministeri d'Energia sobre la qüestió. Ribó arribarà a instàncies europees  Davant d'aquesta queixa, el Síndic ha explicat que després de la reunió amb els empresaris s'ha acceptat formalment la queixa i que ara procediran al seu estudi. Així, demanaran informació a les administracions afectades i elaboraran les propostes que considerin adients. Ja ha avançat que en cas de contrastar i coincidir amb les organitzacions que s'està produint aquest greuge, el Síndic s'adreçaria al govern espanyol, la Defensora del Poble espanyola i la de la Unió Europea (UE). En el cas d'aquesta última, ha dit que caldria analitzar com pot afectar als principis de competència que estan per sobre de les lleis espanyoles i que són "d'obligat compliment" a tota la UE.  A més, ha explicat que el 16 de juny té lloc a Barcelona una jornada amb la xarxa de defensors europeus de l'energia (NEON) i que aprofitarà també per traslladar aquesta qüestió i debatre i fer una anàlisi comparativa entre tots.  "Seria radicalment inadmissible que s'afectessin drets d'aquesta forma únicament per raons partidistes de conveniència d'una minoria que pretén continuar governant amb preus com aquests", ha dit. Ribó s'ha mostrat convençut que "hi ha arguments per convèncer".  Catalunya representa el 76% dels afectats Abans del nou acord, les empreses catalanes suposaven el 56,50% de les empreses afectades per la modificació del 'Reglament de línies' del 2008 en que les xarxes de 25 i 30 kV, classificades de segona categoria, van passar a pagar com de tercera categoria. Amb la inclusió de les xarxes de 30 a la tarifa 6.2, les empreses de Catalunya que queden fora d'aquesta tarifa han passat a representar el 76% del total. Segons han explicat els responsables de les organitzacions empresarials que han presentat la queixa, les organitzacions d'arreu de l'Estat també afectades han estat informades d'aquesta acció però no s'hi han volgut sumar.

Summary: Organitzacions empresarials presenten una queixa al Síndic pel "greuge comparatiu" de la reforma del peatge elèctric


El preu mitjà per metre quadrat dels habitatges lliures ha pujat a Catalunya un 4,9% durant el primer trimestre d'aquest 2016 respecte al mateix període de l'any passat, segons dades del Ministeri de Foment d'aquest divendres. Així, el preu mitjà s'ha situat en els 1.735,2 euros per metre quadrats, un 0,8% més que el trimestre anterior. La demarcació catalana on el preu per metre quadrat és més car és Barcelona, amb 1.983,9 euros (+5,9% interanual), mentre que la demarcació de Lleida manté el preu més baix, amb 1.025,6 euros (+1,7% interanual). Per la seva banda, a la demarcació de Girona el metre quadrat costa 1.471,2 euros (+3,4%) i a Tarragona, 1.237,4 euros (+2%). En el conjunt de l'Estat, el preu mitjà del metre quadrat se situa als 1.492,4 euros durant el primer trimestre, un 2,4% més que l'any passat i una variació trimestral del 2,4%.  Catalunya és la segona comunitat on més s'ha incrementat el preu, amb un 4,9%, per darrere de les Illes Balears (9,6%). Per municipis de més de 25.000 habitants, els preus més elevats de l'habitatge lliure es troben a Sant Sebastià (2.993,9 euros), mentre que Sant Cugat del Vallès se situa com la tercera ciutat amb els preus més cars (2.610,2 euros) i Barcelona, la quarta que presenta els preus més elevats (2.594,5 euros), per davant de Madrid (2.533,6 euros).

Summary: El preu mitjà per metre quadrat dels habitatges lliures puja un 4,9% a Catalunya durant el primer trimestre


El nou sistema de contenidors tancats que s’ha implantat a Balsareny, Sant Fruitós de Bages i Rajadell ha donat un tomb de 180 graus als nivells de reciclatge dels tres municipis. En els tres primers mesos de prova pilot, el nivell de recollida selectiva ha passat del 27% de mitjana al 79%. D’aquesta manera, si bé fins ara es portava a l’abocador tres quartes parts d’allò que anava a la brossa, ara el percentatge és radicalment a la inversa. En un comunicat, el Consorci del Bages per a la gestió de residus assenyala que l’augment més important s’ha donat a la fracció orgànica, que ha passat de l’11% al 42%.  A finals de novembre es va posar en funcionament una prova pilot que consistia a implantar un nou model de recollida per augmentar la separació dels residus a la llar. A la pràctica, el contenidor de resta només s’ha pogut obrir un dia a la setmana amb una targeta personalitzada, mentre que el contenidor de l’orgànica s’ha pogut obrir cada dia, també utilitzant la targeta. Els contenidors d’envasos, vidre i paper continuen essent de lliure accés, com fins ara.  Rajadell és el municipi on la selectiva ha obtingut un major percentatge, amb un 83%, mentre que Balsareny té un 80% i Sant Fruitós un 77%. La fracció que ha tingut el creixement més important ha estat l’orgànica. Si bé abans només un 11% corresponia a aquesta fracció ara la xifra ha augmentat fins al 42%. La fracció orgànica que es recull va a la planta de compostatge del Parc ambiental de Bufalvent, on es transforma en compost.  Del total recollit en aquests municipis, un 21% correspon a la resta; un 42% a l’orgànica; un 15% al vidre (abans era un 5%); un 12% als envasos (que eren un 6%); i un 10 % al paper (que abans també era un 5%). L’objectiu inicial era arribar a un mínim del 60% de recollida selectiva, que és la xifra que la normativa marca que s’ha aconseguir l’any 2020, però aquest objectiu ja s’ha aconseguit en escreix en els tres mesos de funcionament.  Actualment, els municipis consorciats -Bages i una part del Moianès- tenen la recollida selectiva estancada per sota del 40%, comptant les aportacions als contenidors o al porta a porta i també les aportacions a deixalleries.

Summary: Balsareny, Sant Fruitós i Rajadell tripliquen l’índex de recollida selectiva amb la instal·lació de contenidors tancats


L'ocupació hotelera a la ciutat de Lleida obté aquest estiu la millor xifra des que es comptabilitzen les dades d'aquest sector, arribant gairebé al 80%. Així ho ha donat a conèixer aquest divendres el tinent d'alcalde i regidor de Promoció Econòmica i Emprenedoria, Paco Cerdà, durant la presentació del balanç de la temporada de Turisme de Lleida. Segons les dades del INE i de l'Idescat, durant els mesos de juny i juliol, s'han registrat 70.211 pernoctacions en establiments hotelers de la ciutat, gairebé 10.200 més que en el mateix període de l'any passat. A l'espera de conèixer les xifres de l'agost, perquè encara no s'ha tancat el recompte oficial, la Federació d'Hostaleria de Lleida reforça aquestes dades en comptabilitzar una ocupació del 73,9% durant el juliol, la xifra més alta de l'estiu en el bagatge històric de l'entitat. La previsió és que aquest balanç sigui gairebé del 80% en finalitzar l'estiu, quan s'incorporin les estadístiques del mes d'agost. Per la seva banda el Parador de Lleida, de la xarxa estatal Paradores, ha registrat una ocupació del 83% durant el mes de juny, del 81%, al juliol, i del 84% a l'agost, segons ha explicat el director de l'establiment, Miquel López. "Una tendència que també es reflectirà en la resta d'establiments, perquè els altres indicadors municipals de turisme així ho assenyalen", segons Cerdà. Pel responsable municipal, aquestes xifres són "el reflex de la bona feina que sestà fent amb el turisme per promocionar i donar conèixer la ciutat". Més de 7.300 visitants a l'Oficina de Turisme de Lleida El tinent d'alcalde també ha destacat la línia ascendent de les dades de Turisme de Lleida durant juliol i agost. En aquests dos mesos, han passat per l'Oficina de Turisme de Lleida 7.302 visitants, gairebé un 5% més que respecte al 2018, quan 6.956 viatgers van adreçar-se a aquest servei municipal. La procedència d'aquests turistes és majoritàriament de Barcelona, el País Valencià, Madrid, el País Basc i Canàries, en l'àmbit territorial estatal; mentre que el perfil del visitant estranger procedeix de França, Itàlia, el Regne Unit, Països Baixos i Alemanya, per aquet ordre. Paco Cerdà també ha desglossat les xifres de visitants a les diverses activitats programes per Turisme de Lleida durant aquest estiu. Un total de 3.213 ciutadans han descobert el Castell dels Templers, un 9% més que el 2018. Una visita que es podia combinar amb el bitllet del bus turístic. Aquest servei de transport l'han utilitzar 911 persones per accedir al turó de Gardeny, un 30% més que la temporada anterior. Cal afegir, que altres 200 passatgers també han fet ús del bus turístic per visitar el Jardí Botànic. Aquestes xifres també permeten tancar la temporada del bus turístic de forma molt positiva. Des de Sant Joan fins a la Diada de l'Onze de Setembre, ha registrat 8.000 viatgers, un 5,5% respecte al 2018, essent l'agost un mes de rècord, ja que es van comptabilitzar 3.981 usuaris. Respecte a la programació nocturna de Turisme de Lleida, cal assenyalar les 800 persones que han participat en les visites guiades al Castell de Templers, a través de la 'Poderosa comanda de Gardeny', el 'Templer per un dia' i 'els Cavallets del Temple'. Les novetats del 'City Tour' per Lleida i la visita nocturna de les 'Veus de la Cuirassa' a l'antic barri jueu s'han tancat amb 190 persones i 163, respectivament.

Summary: Lleida arriba gairebé al 80% d'ocupació hotelera aquest estiu


El Mercat del Lleó de Girona ha repartit un centenar de bicicletes entre els seus clients. Es tracta d'una iniciativa contra l'exclusió social que han tirat endavant els comerciants de les diverses parades i l'empresa Ecosol, vinculada a Càritas. Els agraciats han estat compradors que durant el mes de desembre i fins el dia de Reis han comprat en algun dels establiments participants. Cada comerciant entregava una butlleta al client i després es va fer un sorteig entre tots. Aquest dissabte s'ha fet l'acte d'entrega del centenar de bicicletes, i cada afortunat ha escollit la que més s'ajustava a les seves necessitats. El president de l'Associació de Comerciants del Mercat del Lleó, Manel Rodríguez, s'ha mostrat molt satisfet del resultat de la iniciativa i ha destacat que han "volgut donar un valor afegit a la campanya de Nadal i Reis". Rodríguez considera que el més important és que es tracta d'un acte que "aporta valor social" i considera que els clients ho agraeixen, especialment en aquestes dates nadalenques. Les bicicletes estan al catàleg d'Ecosol i cada client agraciat n'ha pogut escollir el model que més li agradava. Per la seva banda, Anna Güell, gerent d'Ecosol, ha destacat el "caràcter pioner" de la iniciativa, i valora que el Mercat "hagi volgut donar un valor social a l'hora de fer la promoció de Nadal entre els seus clients". En aquest sentit, Güell ha remarcat que la col·laboració dels comerciants amb l'empresa respon a "la inquietud social del Mercat a l'hora de sumar amb les entitats locals". A més de les bicicletes, durant la campanya de Nadal l'Associació de Comerciants del Mercat del Lleó ha sortejat també tres premis en vals de compra per valor de 300 euros cadascun. Els comerciants també han volgut mostrar el seu compromís social lluint en la seva decoració nadalenca avets de fusta recuperada de la fusteria 'Justa la Fusta', que gestiona Fundació Astres.

Summary: El Mercat del Lleó de Girona entrega un centenar de bicicletes contra l'exclusió social


Els treballadors de Montajes Rus, empresa subcontractada a la mina de Vilafruns, confien en poder "reverir" la decisió d'ICL de tancar les instal·lacions de Balsareny-Sallent. Aquest dimecres el matí més d'un centenar d'empleats s'han aplegat a Sallent per intercanviar opinions, ja que, demà, arrenquen les negociacions amb la direcció de Montajes Rus, que ha anunciat un ERO que afectarà 248 dels 450 empleats que té l'empresa. Des del comitè recorden que l'expedient arriba després dels dos accidents laborals mortals ocorreguts a la mina i on, en tots dos casos, eren treballadors de la subcontractada. Dimarts vinent, coincidint amb el Fòrum de la Mineria del Bages, preveuen la primera de les mobilitzacions.

Summary: Els treballadors de Montajes Rus esperen poder "revertir" el tancament de la mina de Vilafruns


El vicepresident d'Òmnium Cultural, Marcel Mauri, ha insistit en la petició feta via carta de Jordi Cuixart per incloure l'entitat en la ronda de contactes que el candidat a la presidència espanyola, Pedro Sánchez, ha engegat i l'ha animat a acceptar l'oferiment "si realment creu en el diàleg". "Si algú de debò fa bandera del diàleg i no ho fa per pur màrqueting electoral hauria de voler-se reunir amb una de els entitats més importants i significatives de l'Estat", ha explicat Mauri, que ha recordat que l'organització té gairebé 175.000 associats. D'altra banda, Mauri també s'ha referit a les darreres discrepàncies entre les formacions polítiques independentistes i ha advertit que la repressió precisament "busca la divisió i que no hi hagi entesa" i ha demanat, per tant, "responsabilitat" per treballar per "un consens estratègic", especialment per encarar la sentència del judici de l'1-O. En una atenció als mitjans l'endemà que es fes pública la carta que Cuixart ha adreçat al candidat a la presidència espanyola, Mauri ha assegurat que el president de l'entitat "segueix interpel·lant a Sánchez i estenent la mà al diàleg" i ha explicat que volen la reunió per explicar la seva "visió" del conflicte. "No aspirem a representar tota la societat civil del país, però sí que en som una part representativa i significativa", ha insistit, per afegir que Sánchez "faria bé" d'escoltar la seva veu, ja que creu que així s'acabaria amb les "falses acusacions" de sedició per part de la Fiscalia i l'Advocacia de l'Estat. Encara que Mauri ha lamentat que de moment no han rebut resposta del president en funcions, l'ha animat a acceptar la proposta, tot i que ha reconegut que "segur que no li agradarà" el que li vulguin dir. "A nosaltres tampoc ens agrada que prohibeixin l'actuació a Open Arms o que escoltin més les tesis de VOX que de l'ONU quan demana la llibertat dels presos", ha retret. Crida al "consens estratègic" Mauri també s'ha referit a les darreres discrepàncies entre agents independentistes, accentuades després que tant l'ANC com la mateixa entitat decidissin excloure representants polítics de la zona de convidats de l'11-S, i ha demanat "treballar pel consens estratègic" i no tant "apel·lar a la unitat". "La repressió el que busca és la divisió i que no hi hagi entesa", ha avisat Mauri, per la qual cosa ha demanat "responsabilitat" per donar una "resposta col·lectiva" després de la sentència.  En relació a la sentència, Mauri ha insistit que si no és absolutòria "serà injusta", i per tant ha reclamat que es treballi per trobar les qüestions de mínims en què totes les organitzacions del sobiranisme estiguin d'acord. Encara que ha reconegut que la "falta de sintonia" entre els partits "és notòria", Mauri ha considerat que les formacions "segueixen tenint voluntat de defensar els postulats majoritaris a Catalunya". A més, ha rebutjat criticar l'acció dels CDR, que van llençar escombraries a les seus dels partits independentistes, i ha explicat que mentre sigui sense violència, "cadascú pot expressar-se com cregui convenient". El vicepresident d'Òmnium també s'ha referit a la petició de l'exdiputat d'ERC al Congrés Joan Tardà a RAC1, on ha demanat una llei d'Amnistia, i ha rebutjat posicionar-se en relació a "qualsevol fórmula sobre la situació dels presos després de la sentència" perquè, segons considera "encara no estem en aquesta fase".

Summary: Òmnium emplaça Sánchez a acceptar la reunió amb Cuixart "si fa bandera del diàleg" i no és "pur màrqueting electoral"


Josep Costa està convençut que tirarà endavant amb els grups que van donar suport a la reprovació de Felip VI ACN Barcelona.-JxCat vol impulsar una comissió d'investigació al Parlament sobre les "activitats irregulars o delictives" de persones vinculades a la família reial espanyola. En roda de premsa des del Parlament, el vicepresident primer del Parlament, Josep Costa, s'ha mostrat convençut que la proposta tirarà endavant amb els grups que van votar a favor de la reprovació de Felip VI. Una votació que el govern de Pedro Sánchez ha portat al Tribunal Constitucional (TC). Segons Costa, la comissió d'investigació hauria de tractar les "maniobres per pressionar" empreses per canviar el domicili social després de l'1-O, les "estructures de corrupció" en nom de la Casa Reial i els presumptes comptes irregulars de Joan Carles I a paradisos fiscals.

Summary: JxCat impulsa una comissió d'investigació sobre les "activitats irregulars" de persones vinculades a la Casa Reial


El Departament de Treball, Afers Socials i Famílies dotarà enguany les comarques de Barcelona amb 144 milions d'euros per tal de finançar serveis socials bàsics i especialitzats, lluitar contra la pobresa i impulsar programes de reforç de la cohesió social i de promoció de la igualtat. La consellera Dolors Bassa, acompanyada del secretari d'Afers Socials i Famílies, Francesc Iglesies, ha signat aquest divendres el Contracte Programa 2016-2019 entre Generalitat i 59 ens locals i comarcals de la demarcació. Segons un comunicat de la Generalitat, aquest compromís quadriennal del Departament amb l'Administració local "permet planificar coordinadament la prestació dels serveis socials i altres programes de benestar social i polítiques d'igualtat, famílies amb infants, gent gran, acció comunitària, persones amb discapacitat, infants i adolescents, joventut, persones amb problemes de drogodependències, persones afectades pel VIH/Sida i persones immigrades, entre d'altres". En el decurs de la seva intervenció, la consellera Bassa ha anunciat que enguany la Generalitat de Catalunya ha incorporat 4 noves línies de col·laboració amb el món local. D'una banda, s'han afegit plans i mesures d'igualtat en el treball i plans i mesures d'igualtat per a les persones LGBTI i de lluita contra la LGBTIfòbia. D'altra banda, també s'han sumat al Contracte Programa línies de col·laboració per a l'impuls d'actuacions en matèria d'accessibilitat i d'associacionisme i voluntariat. En l'àmbit de l'accessibilitat, s'inclouen iniciatives com ara la formació als professionals o l'impuls de bancs de productes de suport. I pel que fa a l'associacionisme i el voluntariat, es duran a terme accions de promoció, sensibilització, suport, formació, assessorament i creació d'espais d'intercanvi de coneixement. Aposta per a millorar l'atenció a la infància La consellera ha remarcat que un dels aspectes clau del Contracte Programa 2016-2019 és el desenvolupament i el reforç de la xarxa de serveis dirigits a infants i adolescents, especialment els que es troben en situació de vulnerabilitat. En aquest sentit, el Contracte Programa preveu l'enfortiment dels Equips d'Atenció a la Infància i l'Adolescència (EAIA) amb l'increment del nombre de professionals d'atenció directa d'aquests serveis (un màxim de 40 infants per professional, tal com fixa la llei). Un fet que suposarà que el 2019 s'hauran incorporat 58 nous professionals als EAIA de les comarques de Barcelona. En el conjunt de Catalunya, el nombre de professionals als EAIA augmentarà en 92. En la mateixa línia, la demarcació de Barcelona disposarà el 2019 de 25 professionals més al Servei d'Intervenció Familiar en Família Extensa.

Summary: La demarcació de Barcelona rep 114 MEUR per finançar serveis socials, lluitar contra la pobresa i fomentar la cohesió social


El president de l'Observatori Contra l'Homofòbia (OCH), Eugeni Rodríguez, ha convidat als ajuntaments de tot Catalunya a penjar la bandera LGTBI una vegada més aquest 28 de juny, dia internacional de l'orgull LGTBI. Rodríguez ha assegurant que "la polèmica sentència del Tribunal Suprem sobre les banderes no impedeix aquest acte simbòlic per la dignitat de les persones LGTBI" i que "l'única cosa que es necessita és voluntat política". En aquest sentit ha apuntat que "els serveis jurídics de l'OCH es posen a disposició de tots aquells ajuntaments catalans que els necessitin davant dels dubtes de penjar la bandera" per la sentència del Tribunal Suprem, que ha dictat que no és conforme al deure d'objectivitat i neutralitat de les administracions públiques que un ajuntament exhibeixi una bandera no oficial a l'exterior dels edificis i espais públics.   En aquest sentit, els serveis jurídics de l'Observatori han defensat que "la bandera LGTBI recull i representa valors consagrats a la Constitució espanyola com el principi d'igualtat, la prohibició de discriminació per identitat o orientació sexual o raons de gènere, així com el dret al lliure desenvolupament de la personalitat". Per això, "en cap cas pot considerar-se la bandera LGTBI un símbol partidista".

Summary: L'Observatori contra l'Homofòbia insta els ajuntaments a penjar la bandera LGTBI tot i la sentència del Suprem


La Junta de Portaveus ha acordat aquest dilluns incloure la proposició de llei per regular els preus del lloguer d'habitatge de JxCat, ERC, CatECP i la CUP al ple del Parlament d'aquesta setmana, l'últim abans del període de sessions. La portaveu del PSC-Units, Eva Granados, ha qualificat la proposta "d'electoralista" i ha lamentat que ara els comuns i la CUP vulguin tirar endavant una proposta en habitatge amb el Govern quan, segons els socialistes, la Generalitat no té competències per limitar els preus. Granados ha lamentat que els grups proposants la vulguin tramitar per lectura única, que la proposta respongui a la "política de titular" i que "xoqui" amb l'Estat.  Granados ha recordat en aquest sentit l'informe del Consell de Garanties Estatutàries que assenyala les competències de la Generalitat en habitatge i ha defensat que es tracta d'una proposta de llei de 30 articles que s'hauria de tramitar amb debats i compareixences, i no per lectura única. "Aquesta no es la manera de fer-ho, que és dialogant i ajustant-se a les competències", ha conclòs Granados.

Summary: La Junta de Portaveus inclou la proposició de llei per regular els preus del lloguer d'habitatges al ple


La portaveu de Cs, Lorena Roldán, ha recordat aquest divendres la protesta que fa dos anys es va produir a la cruïlla de la Rambla Catalunya amb la Gran Via de Barcelona, on hi ha el Departament de Vicepresidència, Economia i Hisenda de la Generalitat, contra l'escorcoll que hi va dur a terme la Guàrdia Civil en el marc de la causa judicial contra el referèndum de l'1 d'octubre d'aquell mateix 2017. En declaracions als mitjans davant mateix de la Conselleria, Roldán ha recordat l'efemèride com un "dia infame" conduit per "radicals separatistes" que van voler "assetjar la Conselleria". "Es compleixen dos anys des que els servidors públics que investigaven els preparatius per al cop van haver de patir l'assetjament i la violència", ha assegurat. Roldán ha assenyalat l'ANC, Òmnium Cultural i el Govern d'aleshores i els ha culpat d'haver "escalfat el carrer amb un únic objectiu: impedir l'acció de la justícia". Ha afirmat que es van "destruir cotxes" i ha lamentat que la secretària judicial optés per sortir de la Conselleria pel terrat "per evitar l'acció violenta dels radicals separatistes". Les paraules de Roldán s'han produït pocs minuts després que treballadors de la Conselleria recordessin els fets amb una concentració davant de l'edifici, on han demanat la llibertat dels líders polítics empresonats i han escrit la paraula 'Absolució' amb llaços grocs. La diputada taronja ha aprofitat per respondre al secretari general del PSOE i president espanyol en funcions, Pedro Sánchez, que en una entrevista d'ahir dijous va dir que la repetició electoral no li "treu la son". "No li treu la son que haguem de repetir eleccions per culpa del seu fracàs i que ens costi una milionada a tots els espanyols", li ha retret Roldán, que ha advertit el líder socialista que "als espanyols sí que els treu la son que Sánchez segueixi a la Moncloa".

Summary: Roldán recorda la protesta davant al Conselleria d'Economia com un "dia infame" conduit per "radicals separatistes"


Científics de la Fundació d'Investigació HM Hospitals han aconseguit identificar alteracions genètiques en tumors cerebrals pediàtrics de difícil accés o inoperables amb una analítica de sang. Això permet trobar mutacions de forma més ràpida i segura gràcies a la biòpsia líquida i obre la porta a dissenyar tractaments personalitzats, sobretot en casos en què les alternatives són reduïdes. L'estudi s'ha publicat a la revista 'Cancers'. La biòpsia líquida, principalment sang, és una tècnica que ja s'utilitza en càncer de mama, pulmó, colorectal o melanoma, perquè tots ells expulsen molta quantitat d'ADN tumoral a la sang. En el cas dels tumors cerebrals de difícil accés la quantitat és petita, però l'estudi demostra que també es pot obtenir informació a partir de l'analítica.

Summary: Una analítica permet identificar alteracions genètiques en tumors cerebrals pediàtrics de difícil accés o inoperables


Les funeràries catalanes han reportat 3 noves morts per covid-19, vuit menys que en l'últim balanç del Departament de Salut. Això deixa la xifra global de víctimes per coronavirus a Catalunya en 12.453. A banda, s'han detectat 140 nous casos positius testats (33 menys que ahir dissabte) i ja en són 69.565. D'entre les víctimes, 6.798 persones han mort en hospital o en centre sociosanitari (dos més), 4.084 ho han fet en una residència (mateixa xifra que fa 24 hores) i 788 al domicili (ídem), mentre que les no classificades per falta d'informació són 783 (una més). Fins ara hi ha hagut 4.111 persones ingressades greus per covid-19 i actualment en són 82, una menys que ahir i una xifra que s'ha reduït de 21 persones en les últimes 72 hores. Més de 39.000 altes hospitalàries i 82 ingressats a l'UCI Salut detalla que s'han comptabilitzat fins avui un total de 39.039 altes hospitalàries de persones diagnosticades amb la covid-19, 20 més en un dia. A més, 1.178professionals de residències estan aïllats per sospita o confirmació -66 menys que en l'últim balanç- i, pel que fa a les residències de gent gran, un total de 14.796 persones han estat confirmades com a positius de coronavirus (248 més). La tendència de víctimes mortals per la covid-19 d'aquest juny es manté per sota de la desena pràcticament tots els dies a Catalunya: un mort el 9 de juny, sis el 10 de juny, set l'11 de juny i dos el 12 de juny, unes xifres que poden variar però en les pròximes jornades quan es reporti més informació. Els únics dies de juny en què s'han superat els 10 morts són el 3 (18 finats) i el 8 (15). Dos morts més a la ciutat de Barcelona i un a la Catalunya Central Per territoris, a la ciutat de Barcelona han mort 4.225 persones (dues més que en l'últim balanç), entre positius i sospitosos, 2.331 en hospitals i centres sociosanitaris, 1.316 en residències, 280 en domicilis i 298 no classificats. A la regió metropolitana nord, hi ha hagut 2.873 morts (mateixa xifra que fa 24 hores), 1.565 en hospitals i sociosanitaris i 1.046 en residències, a banda de 122 no classificats i 140 en domicilis. La xifra total de morts per coronavirus a la regió metropolitana sud és de 2.329 (ídem) i de 1.552 a la Catalunya Central (1 més que fa 24 hores). Es mantenen inalterables les víctimes a les regions sanitàries de Girona (791) el Camp de Tarragona (390), Lleida (208), les Terres de l'Ebre (45) i a l'Alt Pirineu i Aran (30). Els augments més destacats de nous positius de covid-19 en les darreres 24 hores s'han produït a Barcelona ciutat (18.865, 38 més), la regió metropolitana sud (12.918, 37 més) i la regió metropolitana nord (17.127, 33 més).

Summary: Les funeràries reporten 3 nous morts per covid-19 a Catalunya i hi ha 140 nous positius testats


L'Executiva del PSOE ha fixat aquest dissabte que el nou Congrés ordinari del partit se celebri el 21 i 22 de maig. S'hi ha d'elegir el secretari general dels socialistes, càrrec al que preveu aspirar Pedro Sánchez. Les primàries se celebraran dues setmanes abans, el 8 de maig. Si es manté aquesta data, els socialistes podrien elegir el seu líder abans que se celebrin els nous comicis. Amb tot, els estatuts del partit contemplen la possibilitat de canviar les dates del Congrés ordinari si aquestes coincideixen amb un període electoral, cosa que és probable si finalment cal repetir les eleccions. La direcció del PSOE cedeix d'aquesta manera davant les pressions dels crítics, que demanaven que s'avancés el Congrés previst inicialment pel mes de juny. Ha estat el primer acord del Comitè Federal del PSOE d'aquest dissabte en què els socialistes debaten la l'aposta de Sánchez per una govern "progressista" que prioritàriament passaria per un acord amb Podem, però on no descarta tampoc Ciutadans.

Summary: El PSOE fixa el 21 i 22 de maig com a dates del Congrés ordinari on hauria de votar el secretari general


Els presidents dels Consells Comarcals del Pallars Jussà, Constante Aranda, i del Pallars Sobirà, Carles Isús, s'han unit per reclamar millores per la carretera de Comiols, principal via d'entrada als Pallars. Els dos presidents reclamen l'execució del projecte ja existent que contempla la construcció de 5 túnels i 5 viaductes curts. Amb aquestes infraestructures es guanyaria 10 minuts de temps però el més important són els guanys en seguretat i comoditat. Aranda ha explicat que hi ha sobre la taula un projecte que es pot executar de manera immediata i ha demanat al Govern que el doti de pressupost per poder-lo dur a terme. Isús ha insistit en el fet que es tracta del projecte més realista que hi ha i que qualsevol altra proposta retardaria uns 5 anys l'inici de les obres. Aranda ha explicat que les comarques del Pallars Sobirà i Pallars Jussà arrosseguen un dèficit històric d'infraestructures que fa que siguin menys competitiuves que altres zones, per aquest motiu han decidit unir esforços i reclamar de manera conjunta la millora del tram de Comiols. El president del Sobirà ha insistit que es tracta d'un projecte que compta amb el consens del territori i ha recordat que data del 2009. Isús ha dit que la gent del territori ja no ''vol'' esperar més i que per això reclamen dotació pressupostària per poder iniciar les obres. El cost de l'obra està valorat en 106,3 MEUR. L'opció per la qual aposten els presidents del Jussà i el Sobirà és la que planteja un recorregut de 29,4 km i inclou cinc túnels (amb una longitud conjunta d'1,4 km) i cinc viaductes (1,5 km en total). El projecte preveu la via de dos carrils, però en tindria un tercer per a avançaments en 13,9 km del recorregut total. La zona per on passa la carretera té un terreny geològicament molt complicat i de molta inestabilitat, motiu pel qual el projecte aposta per fer-hi 5 petits túnels en lloc del túnel reclamat. Els presidents reclamen millorar l'eix Artesa de Segre-Isona, format per les carreteres L-512 i C-1412b, i que passa pel coll de Comiols, en un traçat que inclou cinc túnels i cinc viaductes. El coll de Comiols és una collada situada a 1.100 m d'altitud que forma part de l'eix Diagonal del Pirineu, que connectaria posteriorment amb Tremp i la Pobla de Segur (ambdós del Pallars Jussà) i el Pont de Suert (Alta Ribagorça), i que permetria un millor accés a aquestes comarques des de l'àmbit metropolità de Barcelona.

Summary: El Jussà i el Sobirà s'uneixen per reclamar l'execució del projecte existent de la carretera de Comiols


El sistema telemàtic de preinscripció escolar que s'ha posat en marxa aquest dimecres ha registrat gairebé 19.000 sol·licituds fins a les 16 hores, segons ha dit el director general d'Atenció a la Família i Comunitat Educativa, Junajo Falcó. En declaracions a TV3, ha apuntat que el sistema de registre ha anat "molt bé" tot i que hi ha hagut una incidència i el sistema ha caigut entre les 10.30 hores i les 11.45 hores, quan s'ha resolt. Falcó ha admès que en moments en què es concentren molts accessos alhora "és possible que l'eina deixi de funcionar o vagi molt lenta". Per això, ha dit, com més "s'espongi" la presentació de sol·licituds més "àgil" serà el sistema.  En aquest sentit, ha recordat que no té importància a l'hora de processar la sol·licitud presentar-la el primer dia o el tercer, ja que el termini està habilitat durant les 24 hores des d'aquest dimecres i fins al dia 22.  Segons ha dit, el ritme de presentació de sol·licituds, 19.000 sobre una previsió total de 120 o 130.000 preinscripcions, fa pensar que la gran majoria es faran de forma telemàtica.  A les 14 hores el sistema ja havia rebut 12.000 sol·licituds, que han augmentat fins a gairebé 19.000 en només dues hores.  El director general d'Atenció a la Família i Comunitat Educativa ha afirmat també que tot i que no és el mateix fer la visita virtual dels centres que poder visitar físicament l'escola i tenir contacte amb el professorat per decantar-se a l'hora de triar una escola "les circumstàncies són les que són". "Hem intentat a través de la pàgina web donar tota la informació possible virtualment", ha apuntat pel fet de no poder fer les habituals portes obertes. D'altra banda, i veient les imatges d'escoles reobertes a països com França, Falcó ha dit que costa entendre la docència sense el contacte amb els alumnes però ha destacat que "és el que toca".  "El curs que ve serà diferent" De fet, una de les "poques certeses" de cara el curs vinent a Catalunya és, segons ell, que "serà diferent" perquè caldrà mantenir uns criteris de seguretat sanitària. "Bàsicament la distància física i les mesures d'higiene", ha afegit. Amb tot, encara queda temps, ha dit, per fer previsions amb exactitud sobre quins canvis caldrà aplicar. "Haurem de decidir en funció de cada centre i circumstància", ha conclòs.

Summary: El sistema telemàtic de preinscripció escolar ja ha registrat gairebé 19.000 sol·licituds


Ara fa 26 anys, es va decidir prohibir el consum de llet de vaca crua per raons sanitàries. Actualment però, l'evolució tecnològica i professional ha permès fer front a totes les condicions de risc i el ramader pot vendre la llet crua directament al consumidor complint tots els requisits sanitaris. Així ho considera el Govern, que té previst aprovar a l'octubre un decret que farà possible que el consumidor pugui anar a buscar la llet directament a la granja i consumir-la sense pasteuritzar. Això sí, segons el decret, s'haurà de vendre freda i, un cop a casa, s'haurà de bullir i consumir en un màxim de tres dies. Aquesta mesura és una llarga reivindicació dels ramaders, que confien que els permetrà atreure nous consumidors.  La venda directa de llet crua és una pràctica que a Catalunya es va deixar de fer fa poc més d'un quart de segle, però que a països com França, Anglaterra i Alemanya es fa amb totes les garanties. De fet, el sector ja fa temps que ho reclama per intentar escapar de la submissió que suposa estar a mercè de les grans distribuïdores, i atreure així nous consumidors, ja que amb la proliferació de les begudes vegetals, la llet de vaca ha perdut pes.  La llet crua, a diferència de l'esterilitzada o la pasteuritzada, no ha estat escalfada a 40 graus després de la munyida. Actualment, la llet que es pot comprar és esterilitzada i està sotmesa a un tractament a altes temperatures.

Summary: El Govern preveu aprovar a l'octubre un decret que permetrà comprar llet de vaca crua directament al ramader


Una vintena de persones vinculades a la Plataforma d'Afectats per la Hipoteca (PAH) ha protagonitzat aquest dilluns al migdia un 'escratxe' davant la seu central de Ciutadans, al carrer Balmes de Barcelona, per reclamar més mesures en favor d'un habitatge digne. La PAH havia anunciat a través de les xarxes aquesta mobilització contra C’s, el PP i el PSOE per forçar-los a incloure cinc demandes bàsiques sobre vivenda als respectius programes electorals. Els manifestants han enganxat adhesius a les portes de l'edifici i han tractat d'entrar-hi amb un gran número ‘cinc’ per simbolitzar la seva reivindicació, segons assenyalen fonts del partit ‘taronja’, que ha condemnat l'acció. El director de campanya, José Manuel Villegas, ha respost a les crítiques assenyalant que C's va ser el primer partit en reclamar la dació en pagament al partit. “Espero que ningú estigui utilitzant els legítims interessos dels afectats pels desnonaments per fer polítiques escombraries”, ha afegit.

Summary: La PAH fa un escratxe a la seu de C's a Barcelona per reclamar més mesures en favor d'un habitatge digne


L'empresa manresana Macsa ID i la companyia índia Forbes han signat un acord que permetrà a la primera produir i comercialitzar els seus equips làser per a codificació i marcatge a l'Índia. Segons han explicat des de Macsa ID, Forbes ja fa dos anys que comercialitzant els equips de Macsa ID al mercat del sud-est asiàtic, a multinacionals com Unilever o Colgate, però la possibilitat de produir-los localment els donarà "un clar avantatge competitiu, ja que passarà a ser l'única companyia del país amb capacitat per a produir equips làser de tan elevat nivell tecnològic". Segons el CEO de Macsa ID, Jordi Piñot, "entrar al gran mercat indi de la mà d'una empresa local de la mida i recorregut de Forbes suposa una oportunitat de creixement extraordinària per a Macsa". La manresana compta amb seus pròpies a la Xina, Regne Unit, Malàisia i Portugal, i el mercat indi era una assignatura pendent. Forbes & Company Limited és part del conglomerat indi Shaporji Pallonji, un dels conglomerats industrials més grans de l'Índia, i que va facturar més de 16.000 milions de dòlars l'any 2018 i creix a un ritme d'un 22% anual. Després de l'acord, les dues companyies passen a produir i comercialitzar equips làser per marcar i codificar productes per a indústries productives com ara l'alimentació, begudes, cosmètica, farmacèutica, Fast-Moving Consumer Goods (FMCG), automòbil, electrònica o tèxtil a tot el mercat SAARC (Índia, Afganistan, Bangladesh, Bhutan, Maldives, Nepal, Pakistan, Sri Lanka).

Summary: La manresana Macsa ID signa un acord amb la companyia Forbes que els permetrà dur el negoci al mercat indi


El delegat del govern espanyol a Catalunya, Enric Millo, ha assegurat aquest dijous que  les informacions que arriben de les agències d'intel·ligència internacionals sempre es comparteixen amb els cossos policials. Així, ha dit que la informació que va arribar als Mossos el 25 de maig sobre un possible atemptat a la Rambla és una més de les moltes que arriben i es comenten entre forces de seguretat. En tot cas, ha dit que això demostra que la col·laboració entre policies funciona i ha permès tant evitar atemptats els últims anys com projectar a l'exterior una imatge d'eficàcia policial gràcies a la neutralització ràpida de la cèl·lula terrorista de Ripoll i Alcanar. Millo ha explicat que la informació compartida sempre "es té en compte, s'avalua, s'observa amb rigor, s'analitza i s'actua en conseqüència, comporta prendre decisions" a nivell policial. "No és cap novetat, passa sempre, forma part de la normalitat", ha afegit. El delegat també ha demanat que "no es mati el missatger", en referència al diari que ha publicat la notícia. "L'eficàcia policial està fora de dubte", ha conclòs. De fet, ha explicat que altres avisos d'intel·ligència van provocar dispositius policials que han evitat atemptats i ha permès detencions.

Summary: Millo diu que la informació d'agències internacionals sempre es comparteix amb els cossos de seguretat


El president de la Generalitat Valenciana, Ximo Puig, ha anunciat aquest dijous que proposarà al ple del Consell d'aquest divendres iniciar un procediment per presentar un recurs d'inconstitucionalitat als Pressupostos Generals de l'Estat (PGE) per infrafinançament del País Valencià així com "una acció per recórrer per la via contenciosa administrativa els actes que per acció o omissió atemptin contra la igualtat dels valencians". Puig ha fet aquest anunci durant la darrera sessió de control a les Corts Valencianes d'aquest 2015 i després d'una pregunta de la síndica del PP, Isabel Bonig, sobre el Programa de Desenvolupament Rural (PDR) 2014-2020. El cap del Consell ha confiat que el PP se sumi a aquesta proposta de recurs d'inconstitucionalitat.

Summary: Ximo Puig anuncia un recurs al TC contra el govern espanyol per infrafinançament als pressupostos generals de l'Estat


Operaris de la neteja han trobat aquest dimarts un cos sense vida surant a canal d'Aragó i Catalunya, a l'altura de La Saira, a Almacelles (Segrià) i han donat avís als Mossos d'Esquadra a dos quarts de deu del matí. La unitat subaquàtica del cos policial s'ha desplaçat fins al lloc i ha rescatat el cadàver de l'aigua, que no presenta signes de criminalitat, tot i que caldrà esperar als resultats de l'autòpsia. S'investiga si el cos pertany a un temporer d'origen portuguès. Els seus companys van denunciar la seva desaparició aquest dilluns.

Summary: Troben un cos sense vida surant al canal d'Aragó i Catalunya, a Almacelles


L'Orquestra Barroca de Barcelona encara una temporada 2019-2020 amb noves aliances i amb més concerts que mai. La formació s'estableix al Palau de la Música amb un cicle de set concerts en què s'endinsarà en el repertori barroc d'Antonio Vivaldi. L'OBB aconsegueix així una de les fites que tenia marcades, actuar de manera estable al Palau, gràcies a l'aliança amb l'empresa promotora d'òperes al Palau, NovAria. D'altra banda, l'orquestra impulsa un projecte de recuperació del patrimoni musicològic de Barcelona de la mà del contratenor Víctor Jiménez. El cantant ha tret la pols a manuscrits del segle XVIII en un intens procés d'investigació amb la Universitat de Viena per tal d'explicar l'establiment de l'òpera seria italiana a Barcelona. "Hem rescatat música que no sabíem que existia", ha assegurat Jiménez aquest dilluns en la presentació de la temporada de l'OBB.

Summary: L'Orquestra Barroca de Barcelona "rescata" l'òpera que es tocava a la ciutat al segle XVIII de la mà de Víctor Jiménez


L'expresident del Barça Sandro Rosell ha declarat aquest dilluns davant la magistrada de l'Audiència Nacional Carmen Lamela, que l'ha citat per interrogar-lo sobre un préstec que li va concedir un particular l'any 2009. Aquesta és la primera vegada des de la seva detenció –fa just un any- que Rosell compareix davant la magistrada per diligències d'instrucció. L'Audiència Nacional ha denegat ja fins a onze vegades la llibertat provisional a Rosell, que està reclòs a Soto del Real. El seu lletrat, Andrés Maluenda, ha dit que Rosell ja va donar explicacions sobre aquest préstec quan va ser detingut i s'ha mostrat sorprès de la citació de Lamela, quan ja els havia comunicat que havia finalitzat pràcticament la instrucció. Ha detallat que han aprofitat la declaració per insistir en què Rosell no vol eludir la justícia. Segons el lletrat, l'expresident del Barça ha dit a Lamela que no pensa fugir perquè vol anar a judici a defensar la seva innocència i també ha dit que no té "ni un euro" a l'estranger. L'Audiència Nacional li té retinguts 30 MEUR que tenia a comptes bancaris estatals.

Summary: Rosell defensa davant Lamela que no fugirà i que no té "ni un euro" a l'estranger